﻿ MĂSURAREA SĂRĂCIEI ŞI INCLUZIUNII SOCIALE –  UN CAZ DE ASIMILARE SELECTIVĂ A INOVAŢIEI COSMIN BRICIU tudiul descrie procesul dificil al asimilării inovaţiei sociale în sistemul decizional, adesea parţial şi fără garanţia S sustenabilităţii. Cazul unei strategii evaluate ca având un potenţial ridicat de inovare la nivelul societăţii româneşti, respectiv strategia antisărăcie elaborată în 2002, ilustrează această idee. După schimbarea guvernării în ciclul căreia a fost elaborată, impactul diferitelor componente ale strategiei a fost diferit: în timp ce structura instituţională construită în acea perioadă a fost, practic, abandonată, influenţa planului antisărăcie a fost difuză şi este dificil de evaluat (unele documente de planificare elaborate ulterior au preluat parţial principiile strategice şi obiectivele planului atisărăcie). Componenta de măsurare a sărăciei şi incluziunii sociale, rolul instrumental de ghidare şi monitorizare a politicilor sociale, a fost însă mai bine (mai vizibil) asimilată. Studiul propune câteva explicaţii posibile asupra cauzelor de succes sau de eşec în asimilarea selectivă, în difuzarea şi asigurarea sustenabilităţii diferitelor componente ale strategiei. În contextul unui eşec parţial al sistemului decizional de a asimila în totalitate inovaţia socială mult mai amplă pe care o propunea strategia antisărăcie, sistemul de indicatori de incluziune socială a devenit un agent de difuziune şi menţinere a inovaţiei. Prin tipul de probleme măsurate, prin indicatorii utilizaţi, metodologiile au exercitat o presiune difuză asupra sistemului, în direcţia urmării unor obiective strategice: tratarea problemelor cu adevărat critice şi lărgirea sferei de preocupări a decidenţilor de la problemele curente, pentru care sunt planificate deja resurse, la întreaga arie de responsabilitate a instituţiilor publice. Cuvinte-cheie: inovaţie socială, strategie antisărăcie şi pentru promovarea incluziunii sociale, măsurarea sărăciei şi incluziunii sociale, asimilare selectivă a inovaţiei sociale. INTRODUCERE Inovaţia socială este un concept relativ nou şi puţin explorat din punct de vedere teoretic. Studiul porneşte de la definiţia cadru a lui Schumpeter, în 1961, inovaţia fiind descrisă ca un proces care conduce la rezultate noi, pe baza unei Adresa de contact a autorului: Cosmin Briciu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: cosminbriciu@yahoo.com; cosminbriciu@gmail.com. CALITATEA VIEŢII, XX, nr. 1–2, 2009, p. 161–170 162 COSMIN BRICIU 2 combinaţii de informaţii şi elemente preexistente (Schumpeter: 1961). Caracterul social al inovaţiei este dat de orientarea procesului, în direcţia satisfacerii unei nevoi sociale (Mulgan: 2007). Pentru a putea distinge inovaţia socială de orice alt proces de îmbunătăţire a situaţiei, consider că este necesară accentuarea componentei de schimbare: noua configuraţie ar trebui să producă un salt calitativ sau o „ruptură” în abordarea şi/ sau în procedurile care sunt folosite pentru a rezolva o anumită problemă socială. Fără a intra în dezbateri teoretice mai largi asupra inovaţiei, demersul articolului de faţă este limitat la încercarea de a stabili cum funcţionează inovaţia socială la nivel instituţional. Cazul unei instituţii guvernamentale este considerat reprezentativ pentru ideea de inovaţie socială, dar şi pentru mecanismele care blochează asimilarea ei în sistem. Comisia Antisărăcie şi Promovarea Incluziunii Sociale (CASPIS) a fost evaluată de către Banca Mondială în cadrul unui raport de analiză a politicilor sociale din România ca o „insulă de inovaţie socială” (Banca Mondială: 2002). Studiul încearcă să ofere o imagine a potenţialului inovativ al strategiei propuse de CASPIS, să compare acest potenţial cu rezultatele obţinute şi să stabilească posibile cauze pentru succesul sau eşecul în asimilarea, difuzarea şi asigurarea sustenabilităţii unei soluţii inovative. Cazul CASPIS este util în ilustrarea unor caracteristici ale procesului de inovaţie socială din mai multe motive: – reprezintă o instituţie care a încercat să pună în practică, ca în cazul definiţiei oferite anterior, mai multe idei bune, în acelaşi timp, şi să valorifice potenţialul celor mai importanţi actori din domeniul politicilor antisărăcie (organizaţii internaţionale cu strategii diferite şi chiar, în anumite puncte, antagonice, precum Uniunea Europeană, Banca Mondială şi Departamentul Marii Britanii pentru Dezvoltare Internaţională, dar şi actori interni cu interese şi statut diferit, precum mediul academic şi mediul administrativ, decidenţi şi instituţii statistice); – facilitează comparaţia între potenţialul inovativ ridicat al unei soluţii/ perspective (cea promovată de CASPIS) şi rezultatele mult mai modeste, ca urmare a adoptării ei doar parţial, pentru o perioadă delimitată şi cu un caracter oarecum formal de către sistem; – facilitează comparaţia între anumite domenii ale inovaţiei sociale propuse de CASPIS, care au fost internalizate mai uşor în sistemul politic şi care au produs rezultate mai vizibile, şi alte domenii puţin asimilate şi cu rezultate mai puţin vizibile. În acest ultim sens, sistemele de măsurare dezvoltate de CASPIS, asupra cărora se va focaliza o parte din analiză, sunt un exemplu de instrument asimilat mai uşor în sistemul decizional şi care s-a dovedit sustenabil. Alte componente, principial mai importante, precum Planul naţional antisărăcie şi pentru promovarea incluziunii sociale (PNAinc) şi sistemul instituţional naţional şi judeţean de combatere a sărăciei au fost implementate doar parţial şi nu au supravieţuit guvernărilor succesive, în forma în care au fost proiectate. 3 MĂSURAREA SĂRĂCIEI ŞI INCLUZIUNII SOCIALE 163 Pe de altă parte, metodologiile de calcul dezvoltate în cadrul CASPIS şi datele furnizate au devenit agenţi de difuziune a schimbării de viziune în domeniul sărăciei şi incluziunii sociale. Prin tipul de probleme care au fost urmărite prin indicatori specifici, metodologiile au exercitat o presiune difuză în două direcţii: • indicatorii de sărăcie absolută şi o serie de indicatori de deprivare incluşi în setul indicatorilor de incluziune au exercitat o presiune spre conştientizarea şi abordarea problemelor grave; • indicatorii de incluziune socială propuşi pe toate domeniile politicilor sociale au exercitat o presiune spre lărgirea sferei de preocupări a decidenţilor de la problemele curente pentru care sunt planificate deja resurse, la probleme generale, care necesită o strategie coerentă şi coroborarea responsabilităţilor instituţiilor publice. Suportul factorilor de decizie pentru principiile strategice ale CASPIS a fost inegal, adesea cu un caracter formal şi a fluctuant de-a lungul timpului, iar suportul financiar a fost minimal, însă instrumentul creat de CASPIS pentru a orienta implementarea strategiei (sistemul de măsurare a sărăciei şi a incluziunii sociale) a fost adoptat şi internalizat în sistem. Nu este vorba, deci, despre un caz de succes în totalitate. Este posibil ca una dintre caracteristicile inovaţiei autentice să fie tocmai dificultatea cu care este acceptată iniţial în sistemul în care îşi propune să promoveze o schimbare. DIMENSIUNI INOVATIVE ALE STRATEGIEI CASPIS CASPIS a funcţionat până în 2005 ca o instituţie guvernamentală cu obiective ambiţioase şi cu activităţi susţinute în direcţia atingerii lor. Promovarea lor, conjugată în cadrul unei strategii unitare, este, însă, în acord cu definiţia citată, motivul pentru a considera că demersul de ansamblu al acestei instituţii a fost unul inovativ. Probabil că este necesar un sistem specific de referinţă pentru a putea evalua adecvat gradul în care o anumită soluţie/ strategie este inovativă. În contextul unei politici sociale a cărei principală caracteristică a fost reactivitatea, fragmentarea, lipsa de coerenţă (Zamfir, 1999), există suficiente argumente pentru a considera CASPIS o instituţie cu potenţial inovativ ridicat în sistem. • Instituţia a fost plasată într-o poziţie specială în structura administrativă centrală, fiind prezidată de către primul-ministru. Această poziţie oferea un potenţial de coordonare strategică mai ridicat, chiar în comparaţie cu organisme similare de combatere a sărăciei din ţările Uniunii Europene, cuprinse, de regulă, în structurile ministerelor de sector din domeniul social (corespondentul Ministerului Muncii, Familiei şi Protecţiei Sociale din România). • A promovat, pentru prima dată în România într-un mod coerent şi unitar, un plan de combatere a sărăciei, în cadrul unei strategii mai complexe de creştere a incluziunii sociale, ca proiect de dezvoltare globală a societăţii româneşti. 164 COSMIN BRICIU 4 • A anticipat o tendinţă de politică socială: înfiinţarea unei structuri specializate de promovare a incluziunii sociale şi elaborarea unui plan antisărăcie şi pentru promovarea incluziunii sociale erau cerinţe ale Uniunii Europene doar pentru statele membre, în timp ce România era, în acel moment, un stat-candidat. • Strategia CASPIS a fost elaborată în funcţie de contextul specific României, dintr-o perspectivă de planificare a politicii sociale în funcţie de problemele interne, fiind doar parţial modelată de viziunea organizaţiilor internaţionale; de exemplu, incluziunea socială a fost promovată ca un obiectiv global de dezvoltare şi nu doar ca o problemă specifică de integrare a diferitelor categorii marginale, aşa cum a fost abordată în unele ţări ale Uniunii Europene. • CASPIS a fructificat experienţa academică din România în cercetarea sărăciei şi incluziunii sociale, mobilizând o reţea largă de experţi din instituţii precum Institutul Naţional de Statistică, Facultatea de Sociologie şi Asistenţă Socială, Institutul de Cercetare a Calităţii Vieţii şi alte instituţii de cercetare şi măsurare a sărăciei şi a problemelor sociale. Se poate considera că a fost creat un context favorabil pentru ca cercetarea să influenţeze cursul politicilor sociale. Promotorul acestei viziuni a fost sociologul Cătălin Zamfir, coordonatorul tehnic al CASPIS. În acelaşi timp, a fost stimulată desfăşurarea unor cercetări speciale, care au răspuns interesului public pentru anumite probleme critice, unele dintre aceste studii fiind, ele însele, inovatoare în contextul cercetării din România. Elaborarea, pentru prima dată, a unei hărţi a sărăciei la nivel local (Pop: 2003) sau a unei cercetări asupra sărăciei extreme concentrate în pungi de sărăcie din localităţile urbane, ca fenomen nou apărut în România tranziţiei postdecembriste (Stănculescu, Berevoescu, 2005), sunt doar două dintre exemplele posibile. • A promovat iniţiativa locală, sprijinind construcţia unui sistem instituţional şi elaborarea unor planuri antisărăcie la nivel judeţean. • A promovat schimbarea modului de lucru în sistemul administrativ central: a accentuat rolul planificării strategice în procesul de formulare a politicilor sociale, a promovat idei novatoare, precum implementarea şi finanţarea politicilor pe bază de proiecte şi programe, a promovat ideea monitorizării permanente şi a evaluării politicilor. CASPIS a fost prima instituţie guvernamentală care a utilizat metode ştiinţifice în monitorizarea activităţii proprii, a implementării PNAinc, a activităţii comisiilor judeţene antisărăcie şi a implementării planurilor judeţene. Cele câteva evaluări de impact ale unor programe de mari dimensiuni, precum venitul minim garantat, sunt, de asemenea, legate de activitatea CASPIS. În 2006, CASPIS a fost desfiinţată, iar Ministerul Muncii a preluat responsabilitatea elaborării politicilor sociale antisărăcie. Chiar dacă în perioada în care această instituţie a funcţionat a avut loc o scădere semnificativă a sărăciei, este dificil de evaluat impactul specific al CASPIS, care a reprezentat un organism cu rol strategic, fără responsabilităţi în implementarea de politici şi programe. În aceeaşi perioadă au fost configurate sisteme precum venitul minim garantat, sistemul naţional de asistenţă socială şi programe specifice, precum sistemul de alocaţii pentru familiile cu copii şi pentru familiile monoparentale. 5 MĂSURAREA SĂRĂCIEI ŞI INCLUZIUNII SOCIALE 165 PNAinc nu a beneficiat de un buget specific pentru implementare (însă a fost elaborat după o concepţie globală, specificând politici şi programe care beneficiau deja, sau urmau să beneficieze de finanţare şi coordonate de alte instituţii). Planul a influenţat, prin preluarea unor obiective, elaborarea altor documente strategice precum Memorandumul Comun de Incluziune Socială sau Raportul asupra Obiectivelor de Dezvoltare a Mileniului. Influenţa la nivelul implementării politicilor sociale în România poate fi caracterizată probabil ca una difuză, dificil de evaluat. Strategia antisărăcie are şi în prezent, la nivel de concepţie, o dimensiune inovativă importantă, în comparaţie cu stadiul actual al politicilor sociale din România (de exemplu, nu există în continuare o reţea suficientă de locuinţe sociale şi de necesitate, aşa cum prevedea PNAinc în 2002). Sistemul a eşuat, cel puţin parţial, în asimilarea, difuziunea şi asigurarea sustenabilităţii acestei strategii. Eşecul este greu de atribuit. A fost, probabil, rezultatul unei combinaţii între mai mulţi factori: susţinerea la cel mai înalt nivel politic a rămas formală şi nu a fost completată prin finanţarea unui plan de implementare; poziţia CASPIS în cadrul structurilor guvernului a reprezentat un element inovativ necorcordant cu viziunea la nivelul Uniunii Europene asupra poziţiei structurilor de combatere a sărăciei în cadrul ministerului de profil în implementarea politicilor sociale. Una dintre componentele activităţii CASPIS – componenta de măsurare a sărăciei şi a incluziunii sociale – a fost mai uşor asimilată şi difuzată larg în sistem. De altfel, metodele de măsurare a sărăciei, sistemele de indicatori, cultura măsurării problemelor sociale, a monitorizării şi evaluării programelor de intervenţie reprezintă principalul rezultat pe termen lung a existenţei CASPIS. Deşi potenţialul inovativ al instituţiei era mai vast, acoperind strategia, configuraţia instituţională şi modul de lucru, metodele de măsurare reprezintă principalul instrument inovativ care a rezistat în sistem. ISTORICUL MĂSURĂRII INCLUZIUNII SOCIALE ŞI CONFIGURAŢIA SISTEMULUI În România s-a format, în mediul academic, dar şi la nivel guvernamental şi în mediul organizaţiilor internaţionale, un nivel de expertiză considerabil pentru măsurarea sărăciei şi incluziunii sociale şi un istoric bogat al utilizării indicatorilor de sărăcie şi incluziune socială. Începând cu 2001, datele privind nivelul sărăciei în România oferite publicităţii au fost calculate pe baza „metodologiei CASPIS”. Ca orice estimare statistică, validitatea acestor date a fost contestată uneori (de către unii reprezentanţi ai sindicatelor şi ai mass-media), dar a fost, în general, susţinută de către decidenţi, cercetători şi cele mai importante organizaţii internaţionale. Datele privind sărăcia şi incluziunea socială nu au fost utilizate doar în scopul elaborării unui număr important de rapoarte de cercetare asupra unor probleme sociale, ci şi pentru a fundamenta rapoarte de planificare a politicilor sociale, 166 COSMIN BRICIU 6 menţionate anterior. Prin hotărâre de guvern, atât metodologia de măsurare a sărăciei, cât şi lista de indicatori de incluziune socială au fost asumate oficial. Rolul CASPIS nu a fost însă, în primul rând, unul metodologic, iar analiza sărăciei a fost doar un segment de activitate, destinat să ghideze elaborarea şi punerea în practică a politicilor sociale. Preocuparea pentru elaborarea unui set de indicatori ai incluziunii sociale a apărut, la nivel european, în contextul atenţiei sporite acordate creării unui proiect comun european de dezvoltare socială, în cadrul „metodei deschise de coordonare” şi al accentului crescut pus pe monitorizarea progresului în rezolvarea problemelor de interes general. În urma Summit-ului de la Nisa din 2000, Consiliul European a stabilit ca toate statele membre să elaboreze, în 2001, strategii antisărăcie şi de promovare a incluziunii sociale şi să elaboreze Planuri naţionale de acţiune privind incluziunea socială, în acord cu obiectivele adoptate. Necesitatea monitorizării progreselor anuale ale statelor membre a condus la ideea elaborării, de comun acord, a unui set de indicatori comparabili. Procesul de integrare europeană a creat nevoia de informaţie statistică suplimentară şi de o calitate mai bună. Creşterea numărului de ţări-membre ale UE a dus la creşterea gradului de eterogenitate şi inegalitate dintre ţări. Raportările pe bază de indicatori în politica socială, la nivel european, au un rol central: indicatorii sunt utilizaţi în procesul de fixare a standardelor, în diseminarea bunelor practici şi pentru a monitoriza rezultatele implementării unor politici sociale diferite ale statelor-membre pentru îndeplinirea obiectivelor comune, în contextul metodei deschise de coordonare. Setul actual de indicatori de incluziune socială este o versiune reformată a vechiului set Laeken (monitorizat în perioada 2002–2005), selectaţi după principiile şi criteriile enunţate de Atkinson (2002) şi cuprinde indicatori primari legaţi de sărăcie şi deprivare, ocupare şi şomaj, locuire, educaţie, imigranţi, bunăstarea copilului şi indicatori secundari, care aprofundează dimensiunile surprinse prin cei primari, complementar cu indicatori legaţi de inegalitate socială, disparităţi regionale, sănătate etc. Din punct de vedere strategic, indicatorii de incluziune socială reprezintă instrumentul de monitorizare permanentă a situaţiei sociale şi fundamentează elaborarea Planurilor Naţionale Antisărăcie şi Promovare a Incluziunii Sociale ale ţărilor-membre. Setul comun de indicatori UE reprezintă un instrument flexibil, supus reformărilor periodice şi este rezultatul unui proces îndelungat de armonizare a obiectivelor de politică socială şi a sistemelor statistice naţionale. Perspectiva incluziunii sociale promovată la nivel european a fost introdusă în România de către CASPIS, care şi-a asumat şi coordonarea activităţilor de elaborare a sistemelor de indicatori. Pe lângă setul comun, CASPIS a încercat să elaboreze: – un set naţional de indicatori. Pentru surprinderea problemelor specifice, UE a recomandat statelor membre să construiască un set de indicatori terţiari 7 MĂSURAREA SĂRĂCIEI ŞI INCLUZIUNII SOCIALE 167 (naţional). La vremea respectivă România era doar o ţară candidată, devansând multe state-membre în procesul de elaborare a acestor indicatori; – un set judeţean de indicatori. Urmărirea unui nivel cât mai ridicat de dezagregare teritorială a datelor constituie un obiectiv important la nivelul Uniunii Europene, înregistrarea disparităţilor intra-naţionale existente reprezentând o prioritate. Elaborarea unei propuneri de sistem judeţean de indicatori reprezintă o încercare inovativă, chiar în contextul UE, celelalte ţări neavând o preocupare sistematică în acest sens. Sistemul naţional de indicatori de incluziune socială surprinde dimensiuni suplimentare ale excluziunii/ incluziunii sociale, faţă de cele prevăzute la nivel european. A fost elaborat în 2004 (Briciu, Grigoraş, 2004), iar printr-un proces de consultare interguvernamentală a fost selectat un set mai restrâns de indicatori şi adoptat ulterior, prin hotărâre de guvern, pentru a fi calculat anual. Dimensiunile şi subdimensiunile vizate au fost: resurse (sărăcie, transferuri sociale), piaţa muncii (ecluziunea de pe piaţa muncii, excluziunea persoanelor ocupate), condiţii de locuit (calitatea locuinţei, utilităţi, acces la locuinţă şi costul locuirii, dotare, supraaglomerare), educaţie (participare la educaţie, capital educaţional), sănătate (acces la servicii de sănătate, mortalitate şi morbiditate, viaţă sănătoasă), ordine publică. Ulterior, un alt proiect derulat în 2008, în care a fost implicat Ministerul Muncii, Familiei şi Egalităţii de Şanse, Institutul Naţional de Statistică şi experţi din domeniul academic a extins lista indicatorilor de incluziune socială şi a adaptat-o conform cu noua configuraţie a sistemului de măsurare a incluziunii sociale la nivel european (vechea listă era elaborată pe baza metodologiei setului de indicatori Laeken). Cei 100 de indicatori sunt grupaţi, de asemenea, pe dimensiuni – economic, ocupare, locuire, educaţie, sănătate şi social. În 2004 a fost propus un sistem de monitorizare a incluziunii sociale la nivel judeţean (Apostol et al., 2004) ca instrument pentru realizarea diagnozei sociale a judeţului şi ca suport pentru adecvarea politicilor sociale la problemele comunitare. Dimensiunile luate în considerare au fost: ocupare, educaţie, locuire, sănătate, servicii de asistenţă socială, copii/ tineri în situaţii de risc, persoane cu handicap. Selecţia indicatorilor a fost determinată, în principal, de capacitatea de producere a acestor indicatori la nivel judeţean. Problema principală a sistemelor de monitorizare a incluziunii sociale rămâne, însă, lipsa de comparabilitate a datelor între nivelul european, naţional şi judeţean. Indicatorii culeşi la nivel local din surse administrative nu sunt comparabili cu indicatorii calculaţi pe baza anchetelor implementate de Institutul Naţional de Statistică. Sistemul naţional, revizuit în 2008, include o serie de indicatori care trebuie calculaţi şi la nivel judeţean/ local pentru a da o imagine adecvată a distribuţiei teritoriale a efortului public de combatere a unor probleme. Printre indicatorii care pot fi urmăriţi şi în plan teritorial figurează: rata netă de cuprindere în învăţământ (pe total şi pe niveluri de învăţământ), rata abandonului 168 COSMIN BRICIU 8 şcolar (pe total şi pe niveluri de învăţământ), rata de dependenţă economică, proporţia şomerilor înregistraţi în populaţia stabilă în vârstă de 18–62 ani, ponderea şomerilor de lungă durată în totalul şomerilor înregistraţi, speranţa de viaţă sănătoasă, rata mortalităţii infantile, incidenţa TBC, incidenţa hepatitei ş.a.m.d. Încercarea de a elabora un sistem de incluziune socială la nivel judeţean, deşi eşuată, a fost ulterior preluată de o parte dintre decidenţii politici la nivel judeţean, ca bună practică. De exemplu, Consiliul Judeţean al judeţului Argeş a susţinut elaborarea unui set de indicatori la nivel regional, judeţean şi de localitate (Briciu, Grigoraş 2008) care să permită o diagnoză socială a judeţului (inclusă în strategia adoptată pentru acest judeţ), cu accent pe problematica incluziunii sociale, pe dimensiunile: demografie, economie şi standard de viaţă, ocupare, educaţie, sănătate, locuire, protecţie socială şi probleme speciale. Din punct de vedere metodologic, setul de indicatori de incluziune socială a fost conceput ca un sistem deschis de indicatori, care promovează inovaţia: sistemul este supus revizuirii şi îmbunătăţirii; au fost propuşi indicatori pentru care nu există încă modalităţi standard de calcul. Setul de indicatori de incluziune propus la nivel naţional a anticipat tendinţe de evoluţie a indicatorilor sociali la nivel european, prin interesul acordat pentru indicatorii nonmonetari şi pentru creşterea numărului de dimensiuni măsurate, nu doar cele economice, prin deschiderea mai mare pentru indicatorii din surse administrative şi prin preocuparea constantă în vederea îmbunătăţirii informaţiei statistice disponibile la nivel teritorial. INOVAŢIA CA SCHIMBARE A STILULUI DE LUCRU LA NIVELUL STRUCTURILOR ADMINISTRATIVE Acest studiu propune o abordare diferită a măsurării sărăciei şi incluziunii sociale în România, ca reprezentând o formă de inovaţie socială asimilată şi care s-a dovedit sustenabilă, în contextul guvernărilor succesive. Nu este vorba, în primul rând, despre o inovaţie metodologică sau de ordin tehnic: metodologia de măsurare a sărăciei, utilizată în România, este o formă adaptată a metodologiei de măsurare propusă de Banca Mondială pentru ţările în curs de dezvoltare, în timp ce sistemul de indicatori de incluziune socială naţional preia şi dezvoltă setul de indicatori Eurostat. Inovaţia este identificată, în studiul de faţă, ca schimbare a stilului de lucru la nivelul structurilor administrative – Guvern şi Ministerul Muncii, Familiei şi Protecţiei Sociale –, în sensul orientării spre un proces decizional cu un caracter strategic mai accentuat, fundamentat pe date şi supus monitorizării şi evaluării. Cauzele posibile ale asimilării selective în sistemul decizional, respectiv preluarea acestui sistem de către MMFPS, în contextul abandonării cvasitotale a celorlalte direcţii iniţiate de CASPIS, pot fi cel puţin două. O primă explicaţie ar fi aparenţa de neutralitate a datelor, caracterul lor neideologic, utilitatea lor pentru 9 MĂSURAREA SĂRĂCIEI ŞI INCLUZIUNII SOCIALE 169 elaborarea de strategii şi programe, indiferent de concepţia care le fundamentează. O a doua explicaţie, probabil cea mai importantă, este legată de difuziunea largă a instrumentelor de măsurare în interiorul structurilor administrative prin programe de instruire. Reprezentanţii MMFPS şi lucrători din alte structuri au beneficiat de sesiuni de pregătire privind metodele de măsurare a sărăciei şi incluziunii, cu fonduri din partea Băncii Mondiale. Instrumentul a fost astfel mai uşor preluat în sistem, multiple studii demonstrând că instruirea personalului de la bază este mai eficientă, comparativ cu negocierea cu managementul instituţiilor pentru asimilarea unei practici (Louis G.T., 1980). Se poate spune că este pentru prima dată când, în cadrul structurilor administraţiei publice centrale, sunt prelucrate date primare din anchetele Institutului Naţional de Statistică; din utilizatori neinformaţi şi dezinteresaţi, factorii decizionali devin, astfel, producători şi promotori ai estimărilor asupra sărăciei şi incluziunii sociale. În mod tradiţional, „statisticile” disponibile în cadrul sistemului administrativ se referă la datele programelor derulate de instituţii, în cazul MMFPS – numărul de beneficiari şi sumele alocate pentru diferite transferuri sociale. Asumarea sistemului de indicatori de incluziune şi de sărăcie ca parte a sistemului redirecţionează monitorizarea pe date de rezultat/ consecinţă, făcând posibile analize ale situaţiei sociale şi ale rezultatelor obţinute ca urmare a derulării programelor. Indicatorii sărăciei şi incluziunii sociale exercită o presiune difuză asupra sistemului, în două direcţii: • considerarea problemelor grave (indicatori de sărăcie absolută şi o serie de indicatori de deprivare incluşi în setul indicatorilor de incluziune); • lărgirea sferei de preocupări a decidenţilor, de la problemele curente, pentru care sunt planificate deja resurse, la întreaga arie de responsabilitate a instituţiilor publice (indicatori de incluziune socială propuşi pe toate domeniile politicilor sociale). Sistemul de indicatori de incluziune socială a funcţionat ca un agent de difuziune a schimbării de viziune în domeniul sărăciei şi incluziunii sociale. Suportul diferiţilor factori de decizie pentru principiile strategice a fost inegal, adesea cu un caracter formal şi a fluctuat de-a lungul timpului, iar suportul financiar a fost minimal, în schimb instrumentul creat pentru a orienta implementarea strategiei a fost adoptat. BIBLIOGRAFIE 1. Apostol, M., Arpinte, D., Pescaru, D., Pâslaru, E., Popescu, R., Tompea, A., Sistem de indicatori de incluziune socială la nivel judeţean, CASPIS, Bucureşti, 2004. 2. Atkinson, T., Cantillon, B., Marlier, E., Nolan, B., Social Indicators. The EU and Social Inclusion, Oxford University Press, 2002. 3. Briciu, C., Grigoraş, V., Sistem de monitorizare a incluziunii sociale la nivel naţional, CASPIS, 2004. 170 COSMIN BRICIU 10 4. De la Porte, C., The soft open method of co-ordination in social protection, European Trade Union Yearbook, 2002. 5. Johnson, G., Introduction to Monitoring and Evaluation, World Bank Institute, 2004. 6. Louis, G. T, Fergus, E. O., Avellar, J. W., Fairweather, G. W., Fleischer M., Innovation and Social Process: A National Experiment in Implementing Social Technology, New York, Pergamon Press, 1980. 7. Mărginean, I., Măsurarea în sociologie, Bucureşti, Editura Ştiinţifică şi Enciclopedică, 1982 8. Mulgan, G., Tucker, S., Rushanara, A., Sanders, B., Social Innovation. What it is, why it matters and how it can be accelerated, the Young Foundation, 2007. 9. Pop, L., Sandu, D., Panduru, F., Vîrdol, A., Grigoraş, V., Duma, V., Vîrdol, D., Harta sărăciei în România, CASPIS, 2004. 10. Schumpeter, J. A., The theory of economic development: an inquiry into profits, capital, credit, interest, and the business cycle, tradusă din germană de Redvers O., New York, OUP, 1961. 11. Stănculescu, M. S., Berevoescu, I., Sărac lipit, caut altă viaţă!, Bucureşti, Editura Nemira, 2004. 12. Zamfir, C. (coord.), Politici sociale în România 1990–1998, Bucureşti, Editura Expert, 1999. 13. *** European Comission, Portfolio of Overarching Indicators and Streamlined Social Inclusion, Pensions, and Health, April 2008 up-date, on-line la: http://ec.europa.eu/employment_ social/social_inclusion/docs/2006/indicators_en.pdf, 2008. 14. *** World Bank, Implementation of CDF. Principles in a Transition Economy. A Case Study of Romanian Experience, 2002. he study illustrates the difficult process of adoption of social innovation within the structures of the decision-making T system, frequently in a selective manner and lacking the guarantee of real sustainability. The case of the 2002 anti-poverty strategy, evaluated as a strategy with a high innovative potential, is discussed. The long term impact of the various components of the strategy is perceived as a heterogeneous one: while the institutional structure has been practically abandoned after the elections, the influence of the anti-poverty plan can be detected in other policy documents prepared afterwards. The methodological component, regarding the measurement of poverty and social inclusion, designed only as a tool for the strategy, has been adopted in a more visible and certifiable manner. The study suggests some of the possible explanations for the success and failure in the selective adoption, diffusion and sustainability of the different components of the strategy. In this context, the system of social inclusion and poverty indicators has become an agent for the diffusion and maintenance of the social innovation. The nature and the range of the social problems measured by the indicators press on decision-makers to address critical problems and widen the attention from the current problems, where resources are already planned and procedures are shaped, to the whole spectrum of their responsibilities. Keywords: Social innovation, anti-poverty strategy, the measurement of poverty and social inclusion, selective assimilation of the social innovation.